Leerder geskors ná video op sosiale media versprei‘n Skermskoot uit die video. ŉ Gr. 10-leerder van ŉ Gautengse hoërskool is geskors nadat ŉ video aan die lig gekom het waar hy ŉ onderwyser by die skool herhaaldelik tart en onder meer aan die onderwyser se boud vat. Op dié video, wat sedert verlede week wyd op sosiale media versprei word, kan gesien word hoe die seun uitlokkend voor die manlike onderwyser gaan staan en sy hande rondswaai. Wanneer die onderwyser oor ŉ tafel buk, skynbaar om ŉ ander leerder se werk na te gaan, stap die leerder nader en vryf die onderwyser onder sy ken. Hy gaan sit dan laggend by ŉ lessenaar agter die onderwyser en kyk reguit vir die kamera, voor hy oor die onderwyser se boud vryf. Daar kan ook gehoor word hoe die leerder wat die video neem, oor sy klasmaat se optrede giggel. Die Gautengse departement van onderwys het intussen bevestig dat dié voorval by die Lenasia Secondary School gebeur het. Nadat die video onder die departement se aandag gebring is, is die leerder geskors hangende ŉ dissiplinêre verhoor wat Vrydag sal plaasvind. Panayaza Lesufi, LUR vir onderwys in Gauteng, het verlede week die skool besoek om sy misnoeë oor die voorval teenoor die skoolbestuur uit te spreek. Volgens Steve Mabona, woordvoerder van die departement, het Lesufi ook met die betrokke leerder gepraat waarna hy hom na die klaskamer vergesel het en gevra het om sy klasmaats en die onderwyser om verskoning te vra. “LUR Lesufi het die onderwyser ook namens die departement en die skool om verskoning gevra,” het Mabona gesê. “Die departement veroordeel enige vorm van wangedrag in skole ten sterkste en sulke voorvalle word geprioritiseer en vinnig aangespreek. Leerders word aangemoedig om gehoor te gee aan skole se gedragskodes en hulle van wangedrag te weerhou.”